جّاپونية (日本語 ، نيهونݣو | نيهون 日本 = جّاپون، ݣو 語 = لوغة) واحد لّوغة شرق أسياوية معزولة كايهضرو بيها شي 128 مليون، أغلبهوم ف جّاپون، لّي تمّا هي لّوغة د لبلاد، ؤ كتر من 1.5 مليون زماݣري جاپوني ؤ ولادهوم ؤ حفادهوم لي عايشين ف بلدان خرين، سيرتو ف أمريكا شّمالية ؤ لجنوبية. جّاپونية كاتّكتب من ليسر ل ليمن ولّا من لفوق لتحت. مامعروفش بزّاف فوقاش أوّل مرة بانت ف جاپّون. لوتائيق شّينوية من لقرن تّالت مسجّلة شي كليمات ب جّاپونية، ولاكين نّصوص د بصّح ما بانو حتا لقرن تّامن ف لوقيتة د هييان (794 – 1185)، شّينوية عندها تأتير كبير علا لكلمات ؤ لفونولوجيا ديال جّاپونية لقديمة. جّاپونية لوسطانية لمعطّلة (1185 – 1600) مبدّلة واحد شّوية ؤ قرب ل ديال دابا، ؤ فيها بداو يبانو لكلمات لّي موخودين من لّغات د ؤروپا. لّهجة سطوندار تبدّلات من لّهجة د كانساي ل لّهجة د إيدو (فين كاينة طوكيو دابا) ف لوقيتة د جّاپونية لموديرن ديال بكري (لبدية د لقرن 17 – لوسط د لقرن 19). من بعد ما تحيّد لعَزل لّي كانت دايراه جّاپون ل راسها ف 1853، ل كلمات لّي موخودين من لّغات د ؤروپا تزادو بزاف، بحال لكلمات لّي لأصل ديالهوم هو لونݣلي متلا.